Mar 24,2016
నాలుగో రోజూ మద్దతు
ముంబయి : భారతీయ రిజర్వు బ్యాంకు వడ్డీ రేట్లు తగ్గించవచ్చన్న ఊహాగానాలు దేశీయ స్టాక్‌ మార్కెట్లకు వరుసగా నాలుగో రోజూ మద్దతునిచ్చాయి. మదుపర్లు లాభాల స్వీకరణకు మొగ్గు చూపినప్పటికీ బుధవారం సెషన్‌ ముగింపు సమయానికి మార్కెట్లు స్వల్ప లాభాలను నమోదు చేశాయి. బీఎస్‌ఈ సెన్సెక్స్‌ 7.07 పాయింట్లు పెరిగి 25,337.56 వద్ద ముగిసింది. నేషనల్‌ స్టాక్‌ ఎక్జ్సేంజీ సూచీ నిఫ్టీ 1.5 పాయింట్లు పెరిగి 7,7716 వద్ద స్థిరపడింది. బ్రస్సెల్స్‌లో జరిగిన బాంబు పేలుళ్ల నేపధ్యంలో ఆసియన్‌ మార్కెట్లు ఒత్తిడికి గురి అయ్యాయి. బుధవారం యూరోపియన్‌ మార్కెట్లు కొంత పుంజుకున్నాయి. మంగళవారం విదేశీ సంస్థాగత మదుపర్లు రూ.1,095 కోట్ల నికర ఈక్విటీలు కొనుగోలు చేశారు.
ఇన్ఫీబీమ్‌ ఐపీఓకు 1.1 రెట్ల స్పందన
దేశంలోనే తొలిసారిగా పబ్లిక్‌ ఇష్యూకు వచ్చిన ఈ-కామర్స్‌ సంస్థగా ఘనత సాధించిన ఇన్ఫీబీమ్‌ సంస్థ ఐపీఓకు మదుపరుల నుంచి ఆశించిన స్థాయిలో స్పందన లభించలేదు. ఇష్యూ సమయం ముగిసే సమయానికి స్టాక్‌ ఎక్స్ఛేంజీల వద్ద ఉన్న సమాచారం మేరకు ఈ ఇష్యూకు మదుపరుల నుంచి కేవలం 1.1 రెట్ల స్పందన మాత్రమే లభించింది. సంస్థ ఈ పబ్లిక్‌ ఇష్యూ ద్వారా 1.25 కోట్ల షేర్ల జారీకి ముందుకు రాగా 1.38 బిడ్లు మాత్రమే లభించాయి. మ్యూచువల్‌ ఫండ్‌ విభాగంలో ఒక షేరుకు కూడా దరఖాస్తు లభించకపోవడం విశేషం.
వరుస సెలవులు
గురువారం హోలీ సందర్బంగా మార్కెట్లు పని చేయవు. కాగా శుక్రవారం గుడ్‌ ఫ్రైడే, శనివారం, ఆదివారం సాధారణ సెలవులు కావడంతో మార్కెట్లకు వరుసగా నాలుగు రోజులు పనిచేయవు. తిరిగి సోమవారమే మార్కెట్లు పూర్తిస్థాయిలో పని చేయనున్నాయి.
మీ స్నేహితులకు రికమెండ్ చెయ్యండి